অজয়বাবু আরো বললেন, "জ্ঞানেন্দ্র দাসের সাথে আমার তেমন বন্ধুত্ব ছিল না। তবে সুভাষ ছিল আমার খুব কাছের মানুষ। সুভাষের স্ত্রীর সাথে মনিকাদেবীর খুব বন্ধুত্ব ছিল। প্রায়ই যেতেন দাসবাবুদের বাড়ি। দুজনের মধ্যে কথাও হয়েছিল সুভাষের ছেলে আর জ্ঞানেন্দ্রর মেয়ে বড় হলে ওদের বৈবাহিক সূত্রে আবদ্ধ করে নিজেদের সখ্যতাকে সম্পর্কের অটুট বন্ধনে চিরস্থায়ী করবেন! ইতিমধ্যে জ্ঞানেন্দ্রর মেয়ে কলেজে পড়াকালীন একটি ছেলের সাথে ঘনিষ্ঠ হয়ে ওঠে এবং তাকেই বিয়ে করে জার্মানিতে চলে যায়। এই নিয়ে সুভাষ ও তার স্ত্রীর সাথে জ্ঞানেন্দ্রর একটু মনোমালিন্য হয়েছিল; তবে বন্ধুত্ব নষ্ট হয়নি। সুভাষের ছেলের থেকে সেই ছেলেটি অনেক যোগ্য। তাছাড়া সুভাষের ছেলে এখনো চাকরি জোগাড় করতেই পারেনি। কাজেই সুভাষের বলার মুখ নেই কিছু। আর আমি যদ্দুর জানি, জ্ঞানেন্দ্র আর সুভাষ দুজনেই খুব সুযোগসন্ধানী মানুষ! স্বার্থ ছাড়া এক পা চলে না!"